מה זה ולמה זה "מטע-אם"? טיוטה 5.5.2022

נכתב על ידי עירית והגר

רבים שואלים: למה המקום הזה של היד שנייה והמועדון נקרא "מטע-אם"? בגלל ההרגשה שאנשים רבים בכפר וביניהם גם חברי וועד אינם יודעים ואינם מבינים מה זה ולמה זה "מטע-אם", החלטנו לכתוב תיאור קצר וממצה הכולל רקע היסטורי, תיאור של מה שקורה היום ותקוות לעתיד.

א. רקע היסטורי

ניתן לתאר את ההיסטוריה של מטע אם כמורכבת משלושה שלבים עוקבים:

1. הקמת הפרויקט – הדגמת בתי גידול של החורש הים-תיכוני 2000-2006.
2. שותפות עם תבל בצדק – קיימות ומתנדבים 2006-2012.
3. התנדבות של משפחות/זוגות – תחזוקה וקהילה 2012-2022.

1. הקמת הפרויקט – הדגמת בתי גידול של החורש הים-תיכוני 2000-2006

המוטיבציה הראשונית להקמת הפרויקט הסביבתי-קהילתי-חינוכי "מטע-אם" על שבעה דונם במרכז הכפר הייתה מצב השטח עצמו. בסוף שנות התשעים של המאה הקודמת נוצר מצב שממערב לסובה היו לנו כבר שני גני ילדים, מבנה פעוטון/מועדון נוער וחדר הדואר בלב אזור מגונן ומטופח. לעומת זה ממזרח לסובה היה גוש קידות אפור ומאיים. היה חשש שבמקרה של שרפה ורוח מזרחית הגנים יעלו באש בגלל סמיכותם לשטח המוזנח ממזרח. זאת לאחר שעברנו שרפת יער טראומתית כעשר שנים קודם לכן (ב - 1988). היה ברור שצריך איכשהו להסיר את הקידות ולעשות משהו בעל ערך עם השטח הציבורי שממזרח לסובה.

אז צמחה באישור האגודה תוכנית לשימוש ב- 7 דונם מהשטח הציבורי עבור פרויקט הדגמת צומח הגליל על פי בתי גידול בהנחייתה של ד"ר אביבה רבינוביץ ז"ל. השטח חולק ל – 4 משבצות: חורש ים-תיכוני לח, חורש ים-תיכוני יבש, צומח אמונופילי (על רנזדינה חווארית) וצומח ניטרופילי (על רנזדינה גירנית). כתבנו תוכנית (מטע-אם...חוברת מס' 1, 2001) וקיבלנו מענקים משותפות 2000 וועדת תמיכות של המועצה האזורית. זה איפשר לנו לקיים "קייטנות קוצים" בה שילמנו לילדי ונערי כליל שעבדו בחופשות בהסרת קידות ובניית טרסות ראשונות בהדרכתו של מוסמוס ז"ל. ישראל רוזמן בנה את מחסן הגינון והקמנו את חממת משתלת הכפר (מה שהיום משמש כיד שנייה). במשתלת הכפר הרבנו רבים מהעצים שנטעו ברחבי הכפר ובשטחים פרטיים וציבוריים. את התוכנית שהנחתה ד"ר אביבה רבינוביץ לא ממש הצלחנו לממש.

2. שותפות עם תבל בצדק – קיימות ומתנדבים 2006-2012

השלב השני התחיל לאחר שובה של עירית מארבעה חודשי התנדבות במסגרת תבל בצדק בנפאל. מתנדבים.ות מקרב בוגרי התוכנית בנפאל רצו לחדש את פרויקט מטע אם ולהוסיף לו תכנים סביבתיים-חינוכיים. נערך הסכם שותפות בפרויקט בין האגודה החקלאית ועמותת תבל בצדק שזכה לאישור האספה. מילת המפתח הייתה קימות (Sustainability) – הדגמת חיים מקיימים על ידי 5-10 מתנדבים החיים בשטח.

בעזרת המתנדבים ותקציבים מתבל בצדק נבנה אוהל גדול במקום בו שוכן היום מועדון הנוער, נבנה היורט המשמש למגורי מתנדבים עד היום, תנור לאפיית לחם, מערכת מים אפורים, שרותי קומפוסט, מערכת השקיה ושתילות. המשכנו בפיתוח השטח, נבנו טרסות, נטעו עצים והוקמה גינת צמחי תועלת בטרסות שמול היד השנייה. השטח כולו עבר שדרוג רציני. אז גם הוצאנו את משתלת הכפר ממבנה החממה והעברנו לשם את היד השנייה שהייתה עד אז בחדר הדואר. היד השנייה הפכה בהדרגה למלביש העיקרי של משפחות רבות בכפר. היו אלה ימים שמחים, מרגשים ומלאי תועלת לכפר, אבל בשלב מסוים נהיה קשה מידי לתפעל קבוצת מתנדבים דינמית שהרכבה משתנה תכופות, השותפות עם תב"צ דעכה ועברנו לשלב השלישי.

3. התנדבות של משפחות/זוגות – תחזוקה וקהילה 2012-2022.

בשלב זה במקום חברה צעירים שבאים והולכים החלטנו לקבל משפחות או זוגות להתנדבות של שנתיים. משפחות המתנדבים קיבלו למגורים את היורט ונחתם עמם הסכם מפורט מול הועד המקומי שקם בינתיים והחליף את האגודה בניהול הכפר. כך עברו כמתנדבים במטע אם: מורן ותומי, ליאורה ויונתן, דליה וגילי, גדעון, מיכל ואלעד, הגר וניר וכיום נטלי ותומר.

בשלב זה התהדק הקשר בין מטע אם והגינון ושני בני הזוג תגברו את צוות הגינון כל יום ראשון מה שהיווה ועדיין מהווה תרומה משמעותית לכוח האדם בגינון. מלבד זאת המתנדבים תרמו במידת יכולתם לסדר לניקיון ולטיפוח של השטח, לתחזוקת היד השנייה שהלכה והתרחבה, למשתלת הכפר שהתפתחה, לפתרון בעיית מחזור הבקבוקים ולפעילויות קהילתיות-סביבתיות שונות שאורגנו על ידי צוות מטע-אם.

תרומה יוצאת דופן הייתה להגר וניר ששיפצו באופן יסודי ביותר את היורט, הרימו את רמת תחזוקת ופיתוח השטח, סייעו בהקמת הבוסתן המסורתי, בנו חממה למשתלת הכפר, טפחו את הנושא של זריעת צמחים פורחים, ארגנו מגוון פעילויות סביבתיות-קהילתיות ואף קבלו על עצמם להחליף את עירית בריכוז הגינון (ניר) ומטע אם (הגר).

ב. מטע אם כיום

כיום אנו לקראת סיום שנה ראשונה של הריכוז על ידי הגר וניר והתנדבותם של נטלי ותומר. האזור כולו מתוחזק ופועל ברמה גבוהה ביום ובלילה. זה כולל ערנות ושמירה על מה שקורה עם הנוער במועדון בלילות, ניקיון וסדר. נשמר קשר ושיתוף פעולה עם מתנדבות היד השנייה, אחראית הנוער, ועדת חינוך, מעגל תרבות, אחראית המועדון ועוד. מתקיים טיפול שוטף במשתלה ובדוכן המכירות, סדור המחסן, המטבחון, סביבת המועדון, היורט וסביבתו, טיפוח הבוסתן, ארגון הבקבוקים למחזור, סדר וניקיון במרכז המחזור, עזרה משמעותית בגינון הכפר ועוד. יותר מכך – מזה כמה שנים שמטע אם הפך ללב הכפר. אין ספק שלהקמת מועדון הנוער בתוך שטח מטע-אם חלק גדול בדבר, אבל גם היד השנייה, המשתלה ופינת הישיבה מול המטבחון הם שחקנים מרכזיים בסצנה.

מטע-אם עסוק כיום ביצירת מעגל רחב של שותפים משכבות גיל שונות. ותיקים וחדשים שמעורבים בעשייה למען הכפר, למען הכלל. דרך השותפות הזו נוצר חיבור לאנשים, למקום, לערכים שקשורים לסביבה, קיימות וקהילה, ונוצרת תחושת שייכות. אנו סבורים שככל שיהיו יותר תושבים מעורבים ופעילים במקום, כך הוא יהיה יותר מתוחזק ופורח. מטע אם הוא כיום מקום מפגש. בהיותו ממוקם במרכז הכפר הוא מושך מכלול רחב של אנשים לתחומו: הורים וילדים שבאים לגנים או להסעות, נוער שבא למועדון, המון אנשים שמוסרים או לוקחים מהיד השנייה, תושבים חדשים שמעוניינים להכיר ולהבין מה קורה בכליל. המקום מזמין ובעזרתו אפשר לפתח את הכפר לכיוונים שנראים לנו כבעלי ערך.

בשנים האחרונות יזמנו מגוון פעילויות קהילתיות וביניהן הקרנות סרטים במועדון ומאחורי המועדון, סדנאות יצירה אחת לשבועיים מחומרים ממוחזרים, טיולי הכרת הסביבה, קורס בנייה באבן, קורסים של שפת הציפורים ועוד. התחלנו מסורת של איסוף שימור והפצה של זרעי צמחי בר פורחים שתוצאותיה כבר נראות במקומות שונים בכפר.

בכל יום ראשון יש יום עבודה שפתוח ומזמין כל מי שרוצה לקחת חלק בסידור ומיון ביד השנייה, בגינון או בריבוי צמחים במשתלה. בסוף היום מתקיימת ארוחת צהריים משותפת. דברים טובים צצים ועולים במפגש הפשוט כביכול, כמו גם צרכים, או בקשה לעזרה.

דרך ארוכה ועשירה בתכני חומר ורוח עבר מטע אם מאז הקמתו לפני למעלה מעשרים שנה. מהתמקדותו בהתחלה במרכיבי החורש הים-תיכוני, עבור לעיסוק בקיימות וחינוך מתנדבים לאכפתיות חברתית וסביבתית, ועד להתייצבותו כמרכז חברתי קהילתי של כפר ההולך וגדל.

ג. מטע אם בהמשך – Wishful thinking

1. ראורגניזציה של השטח והקמת מבני ציבור בעזרת ועדת תכנון, הועד המקומי והמועצה האזורית.

2. המשך הפעלה והרחבה של מסגרות ההתנדבות במקום כולל התנדבות אנשי כליל עצמם.

3. אפשרות למתנדבי קיץ באוהלים עבור עבודות סביבתיות ברחבי הכפר.

4. הרחבה ושיפור משתלת הכפר. הרחבת מעגלי ההשפעה של המשתלה כך שצמחי הבר יהוו חלק יותר ויותר ניכר גם מהגינון הפרטי סביב הבתים.

5. היד השנייה: מעבר למבנה מרווח עם קירות ומדפים ושיפור שיטת ההפעלה.

6. המשך פיתוח הבוסתן המסורתי: ספסלים, פינות צל, ריצוף ואלמנטים של מים. יצירת פינות שכף להיות בהן.

7. טיפוח סביבת המועדון. כולל בניית אמפי קטן מטרסות אבן מאחורי המועדון על מנת לאפשר קיום פעילויות חוץ כגון הרצאות, סרטים, מוזיקה וכד'.

8. המשך והרחבה של הפעילויות הקהילתיות-סביבתיות.

מקוות שתרמנו להבנה של מה זה ולמה זה "מטע-אם".